Ivan Kudryashov. Ivan Alekseyevich Kudryashov (1896-yil 2-oktyabr, Kaluga, Rossiya imperiyasi – 1972-yil 30-avgust, Moskva, SSSR) – rus avangard rassomi, Kazimir Malevichning shogirdi. Hayoti. Uning otasi Konstantin Siolkovskiy ustaxonasida raketalar va aviatsiya vositalarining yogʻoch modellarini yasagan. Moskvadagi Yakimanskiy shahar maktabini tugatgandan soʻng, Ivan Kudryashov 1911-yilda Stroganov nomidagi rassomlik va sanʼat maktabiga oʻqishga kirgan. 1912—1917-yillarda Moskva rassomchilik, haykaltaroshlik va arxitektura institutida (Nikolay Kasatkin va Pavel Kuznetsovlarning shogirdi) tahsil olgan. 1917-yilda u oʻzining dastlabki "Chasi", "Dvijeniye", "Germes i Dionis" kabi sanʼat asarlarini yaratgan. 1919-yilda u Kazimir Malevich bilan "Vtorix Gosudarstvennix Svobodnix" sanʼat institutida oʻqigan. 1919-yilda xalq komissarligi tomonidan Orenburgga davlat sanʼat maktablarining filialini tashkil qilish uchun yuborilgan. Malevich ishtirokida u Orenburgda "Utverditeli novogo iskusstva" rassomlar uyushmasining boʻlimini tashkil etgan va unga rahbarlik qilgan. U Orenburg shahar teatri uchun dizayn eskizlarini chizib bergan. Ushbu chizma real hayotda suprematizm usulidan foydalanishning eng mukammal misollaridan biri edi. 1921-yilda Moskvaga qaytgach, u oʻz asarlarini koʻplab koʻrgazmalarda namoyish etgan. 1925-yilda u "Obshestva stankovistov" badiiy aʼzosi boʻlgan. Ushbu birlashmaning koʻrgazmalarida Kudryashovning "Konstruktsii pryamolineynogo dvijeniya" (1923—1925), "Konstruktsii krivolineynogo dvijeniya" (1924—1925), "Prostranstvennaya jivopis" (1925—1926), "Dinamika v prostranstve" (1925—1926), "Rojdeniye planeti" (1927—1928) nomli sanʼat asarlari taqdim etilgan. 1937—1939-yillarda rassomlar va dizaynerlar malakasini oshirishda koʻmaklashish uchun institutida dars bergan. 1939-yilda rasmiyatchilik uchun Moskva Rassomlar uyushmasidan chiqarib yuborilgan. Urushdan keyingi yillarda u grafik dizayner boʻlib ishlagan. Rassomning umr boʻyi davomidagi yagona shaxsiy koʻrgazmasi 1970-yilda Parijda boʻlib oʻtgan. Ivan Kudryashovning asarlari Nyu-Yorkdagi guruh koʻrgazmalari doirasida Solomon R. Guggenxaym muzeyida (1977-yil, 1992-yil) va Manhattandagi sanʼat muzeylarida (1986-yil, 2006-yil) namoyish etilgan. Ivan Alekseevich Kudryashovning asarlari hozirgi kunda Moskva Davlat galereyasida,Qoraqalpog‘iston davlat sanʼat muzeyida(Oʻzbekiston), Salonikidagi (Gretsiya) va boshqa shaxsiy galareyalarda saqlanadi. Xotini – Timofeeva Nadejda Konstantinovna (1900-1973) ham rassom boʻlgan. U rafiqasi bilan Moskvadagi Donskoye qabristoniga dafn etilgan.